Rasmus Stoklund (S), 2025-04-30:
Tak, formand.
Jeg tror, at jeg, inden jeg går over til at sige lidt mere om selve lovforslaget, lige vil knytte et par ord til debatten og nogle af de bemærkninger, der har været.
Først og fremmest vil jeg gerne kvittere for det store engagement i lovbehandlingen af det her utrolig komplekse lovforslag.
Jeg har stor respekt for, at Folketinget har sat sig så grundigt ind i det her ret komplekse lovforslag, som vi er ved at behandle.
Jeg vil også starte med at sige, at det er rigtigt, at det her materiale samlet set ville have været mindre omfangsrigt og mindre komplekst, hvilket er noget af det, der er blevet rejst i debatten, hvis det var blevet opdelt i flere forskellige lovforslag.
Til gengæld ville det jo også have givet en del mere arbejde for Folketinget, fordi man så skulle have behandlet det ad en række forskellige omgange og behandlet det særskilt.
Derfor hælder jeg selv til, at det giver god mening, at vi har gjort det sådan her, især fordi cirka halvdelen af forslaget vedrører ændringer af minimumsbeskatningsloven og ændringer tilknyttet den.
Da det er nogle af de mere komplekse elementer i lovforslaget, ville de alligevel have hængt sammen.
Derfor havde vi måske ikke opnået en så stor forenkling, hvis ikke vi havde gjort det sådan.
Jeg vil også til Danmarksdemokraterne, som spørger til, om der er en usikkerhed om, hvorvidt vi fra Skatteministeriets side og regeringens side lægger op til at følge de her OECD-anbefalinger og -retningslinjer, sige, at det er det, vi lægger op til.
Men jeg vil også gerne svare uddybende på spørgsmålet, så stil gerne et skriftligt udvalgsspørgsmål.
Så kan vi få svaret helt præcist, hvis der er nogle særlige afsnit i teksten, som der måtte være tvivl om.
Jeg vil også sige, at der er flere, der udtrykker et ønske om at lave en opdeling af lovforslaget, sådan at man får mulighed for at stemme imod den del, der handler om, at vi hjælper Kulturministeriet.
Det er mere sådan en praktisk øvelse, vi har lavet her.
Det er et meget lille element, og for at man så ikke skulle lave en stor lovbehandling af et enkelt lille element, har vi tilbudt at tage det her på Kulturministeriets område med.
Men jeg har fuld forståelse for det, hvis der er nogle, der ønsker at kunne stemme imod den del, og derfor laver vi en opdeling, og så kan man stemme imod den del, hvis man ønsker det.
Jeg vil også sige, at vi i forbindelse med den lovbehandling, vi lige havde før, aftalte, at vi skulle have en teknisk gennemgang i forbindelse med udvalgsarbejdet.
Der kan vi måske lave en teknisk gennemgang mere i samme ombæring, bare med fokus på det lovforslag, vi behandler nu.
For det er også blevet efterspurgt af flere.
Det overordnede formål med det her lovforslag er at tilpasse reglerne om international beskatning på selskabsområdet, så de danske regler lever op til internationale krav og standarder.
Det indeholder både større tilpasninger og mindre justeringer, og jeg skal fremhæve nogle af de væsentligste punkter i det her ret omfattende forslag.
Det første, jeg vil fremhæve, er forslaget om at lempe reglerne om transferpricingdokumentation.
I dokumentationen beskriver koncernen, hvordan priser og andre vilkår er fastsat, så de lever op til armslængdeprincippet, altså at der er handlet på samme vilkår, som hvis der havde været tale om en handel mellem uafhængige parter.
Den dokumentation er et vigtigt redskab, når Skatteforvaltningen skal kontrollere, om en koncern har forsøgt at flytte indkomst ud af Danmark for at placere den i lande med lav beskatning.
Forslaget skal sikre, at der ikke stilles krav om, at en virksomhed skal udarbejde transferpricingdokumentation, hvis risikoen for, at virksomheden har begået fejl eller har forsøgt at undgå at betale skat, vurderes at være minimal.
Disse lempelser vil betyde, at antallet af virksomheder, der skal udarbejde og indsende transferpricingdokumentation vil falde betydeligt.
Det vil medføre væsentlige administrative lettelser for erhvervslivet, særlig for små og mellemstore virksomheder, og det glæder mig, at de her lempelser kan være med til at styrke dansk erhvervslivs konkurrenceevne.
Det andet punkt, jeg vil nævne, er forslagene om at ændre minimumsbeskatningsreglerne.
Minimumsbeskatningsreglerne er baseret på en OECD-aftale, der skal skabe mere ensartede skatteregler på globalt plan.
Er der tvivlsspørgsmål, eller opstår der behov for præciseringer, udsteder OECD såkaldte administrative retningslinjer.
Det er retningslinjer, som alle lande, der har gennemført OECD-aftalen, er forpligtet til at følge, om nødvendigt ved at ændre den nationale lovgivning.
OECD har udsendt nye retningslinjer i juli 2024 og i januar 2025, og det er primært de retningslinjer, som forslaget vil indarbejde i minimumsbeskatningsloven.